कहल जाला गरीब के जोरू गाँव भर के भउजाई ! अगर राउर देश कमजोर बा त केहू रउरा के अँगुरी कर सकेला. देख लीं. उहे गूगल जवन चीन का सोझा घिघीयात रहेला, ओकर हर शर्त माने के तइयार रहेला, भारत का साथे का कर रहल बा. गूगल पर एक जमाना से हम एनालिटिक सेवा ले रहल बानी बाकिर आजु जवन देखनी हऽ दिमाग के धक्का दे दिहलसि. लागल कि केहू करेजा काढ़ लिहले होखे.
अँजोरिया के पाठक दुनिया के अनेके देश से आवेले आ भारतो के अनेके शहर से. गूगल एनालिटीक एकरा पाठकन का बारे में बहुत तरह के जानकारी देला. बाकिर आजु जइसन हिन्दुस्तान के नक्शा ऊ कहियो ना देखावत रहे. हँ पूरा दुनिया के नक्शा पर हिन्दुस्तान के नक्शा का साथ छेड़खानी त ऊ ढेर दिन से करत आइल बा बाकिर जब बात देश स्तर के आवत रहे त भारत के नक्शा भारत जइसन रहत रहे. आजु कुछ दिन का अंतराल पर गूगल एनालिटीक पर गइनी हँ त हिन्दुस्तान के नक्शा चिन्हाते नइखे. जम्मू काश्मीर के आ अरुणाचल प्रदेश के ऊ हिन्दुस्तना के नक्शा में नइखे देखावत आ ई बात आपत्तिजनक बा. देश में हर स्तर से गूगल का खिलाफ आवाज उठे के चाहीं आ भारत सरकार के चाहीं कि ऊ गूगल का साथ कड़ाई से पेश आवो. विरोध स्वरूप हम आजु से गूगल के एनालिटीक सेवा लिहल बन्द कर रहल बानी आ पूरा हिन्दुस्तान के हिन्दुस्तानियन से निहोरा करत बानी कि ऊ कवनो रूप में गूगल के सेवा मत लेव. गूगल मेलो के सेवा लिहल जल्दिये बन्द कर देब. ओहमें कुछ समय लागी काहे कि कुछ जरुरी काम में ओह इमेल के इस्तेमाल भइल बा.
अब से सगरी लोग से निहोरा बा कि हमरा गुगल वाला मेल आईडी पर कवनो मेल मत भेजीं.
राउर,
संपादक, अँजोरिया
bho_Deva bho_Deva bho_Deva awa_Deva bho_Deva